Papersnake/gushiwen huggingface dataset:
赠赞宁大师
王禹偁（宋代）

诏修僧史浙江滨，万卷书中老一身。
赴阙尚留支遁马，援毫应待仲尼麟。
溟蒙雪影松窗晓，狼籍苔花竹院春。
还许幽斋暂相访，却惭陶令满衣尘。
赠友人
吕温（唐代）

南山双乔松，擢本皆千寻。夕流膏露津，朝被青云阴。

负雪出深涧，摇风倚高岑。明堂久不构，云干何森森。

匠意方雕巧，时情正夸淫。生材会有用，天地岂无心。
寻张逸人山居
刘长卿（唐代）

危石才通鸟道，空山更有人家。
桃源定在深处，涧水浮来落花。
又即事二首
刘克庄（宋代）

唤回暖律解严寒，甚矣吾侯似次山。
拾穗有农田尽辟，诟租无吏户常关。
家于莆积百年爱，帝视闽如千里寰。
欲扫草堂迎小队，钓台只在北溪湾。
盛彦光次韵见和复用前韵因以自叹 其二
洪炎（宋代）

凉飙将透齿，烈火谢燋唇。壁织梭梭应，檐珠颗颗匀。

隐忧成独乐，浅笑换深颦。更上藐姑射，问途冰雪人。
至日
陈德永（元代）

重阴束地户，霜落浩如积。乾坤此何时，硕果久不食。

今晨好云气，万类若动色。枯梢自号寒，根柢已含德。

如何夸毗子，乃独悖天则。善端本无穷，恶念每充斥。

达人妙观化，感此欲叹息。梅花定余知，怡然笑林日。
雪梅香
柳永（宋代）

景萧索，危楼独立面晴空。动悲秋情绪，当时宋玉应同。

渔市孤秋袅寒碧，水村残叶舞愁红。楚天阔，浪浸斜阳，千里溶溶。

临风想佳丽，别后愁颜，镇敛眉峰。可惜当年，顿乖雨迹云踪。

雅态妍姿正欢洽，落花流水忽西东。无憀恨，相思意，尽分付征鸿。
送李邑侯报政入都
梁直（明代）

翩翩凫舄向京华，百里河阳已遍花。遗爱甘棠瞻使节，攀辕江岸阻仙槎。

伫看玉鼎调黄阁，行见芳名罩绛纱。圣代即今勤侧席，六符瑞应在君家。
伤歌行二首襄城除日作 其一
郑珍（清代）

男儿生世间，穷达有命不自由。黄金便使高北斗，能衣晏子几狐裘。

拂尘下马卸马鞍，举杯自劝歌路难。路诚难，莫复怪。

故山儿女岂不佳，断雪斫冰君自爱。
赠孔经甫贤良兼简许少张状元
陈舜俞（宋代）

晚泊姑孰浦，忽逢潇湘人。
口称丹邱客，面带湘江云。
此客骨不凡，九天之麒麟。
新上紫烟顶，以头触天门。
赤龙怒当路，夭矫惊百神。
麒麟顾何力，牙爪勇踞蹲。
既欲掎其角，又或批其鳞。
此身甘万死，齑粉不逡巡。
帝曰汝无罪，濯濯良不群。
辍吾黄金铺，纵之赤城尘。
收头缩下土，别待风雷春。
龙怒逐之去，四海波涛翻。
顾我天一涯，遗下颜色温。
昔为游天梦，尝受一日恩。
老来因对客，念往惊心魂。
寄谢剡溪子，入朝可无言。
集句七言绝句诗 其十
孙蕡（明代）

春愁冉冉带馀酲，珍簟银床梦不成。知子远来应有意，酷怜风月为多情。
柳梢青 右和将残补之词翰，称妙一代，此卷
柯九思（元代）

琼散残枝。点窗款款，度竹迟迟。欲诉芳情，曲中曾听，画里重披。春移别树相期，渐老去、何须苦悲。人日酣春，脸霞清晓，复记当时。当年风致，勉强续貂，以贻好事。丹邱柯九思书於云客阁，至正元年冬十有一月日南至也。以上四首和词并见郁氏书画跋记卷一。
徂徕山斋熟寝家童报征西府从事田集贤张著作
石介（宋代）

满径蓬蒿懒自锄，何人日午叩茅庐。
徂徕山下一枕睡，经略府中三纸书。
兵谋贵胜纵横出，海鸟忘机饮啄馀。
唯有淮夷雅宜作，文章兼不镶黄初。
赠胡大使
李存（元代）

久客徒催老，微名不救穷。寻诗亦及我，好事岂非公。

勋业游天北，家乡望海东。重逢知几日，小酌晚林中。
西塍秋日即事
周密（宋代）

络纬声声织夜愁，酸风吹雨水边楼。
堤杨脆尽黄金线，城里人家未觉秋。
与存子侄王南运上风聊句
阳枋（宋代）

舟行缓东去，波蹙疑西流。
尘扬频闭目，草偃付囘眸。
翩翩泝岸鹭，缓缓沿波鸥。
聚沱留积滓，逆浪集浮沤。
门窥雨斜入，窗望山相留。
棹苦掌痕肿，烟囘眦泪浮。
客舟上急争，我楫去悠悠。
一程分两日，半月仅三州。
仆嗔粮易竭，客怨利难谋。
柁斜横水面，人宿避沙头。
啸想开陵虎，化催西海虬。
欲寄风伯语，聊以吾诗投。
何如还借顺，咫尺登瀛洲。
李长吉集
赵庚夫（宋代）

几回掩却又重看，吟罢心如着露兰。
欲上玉楼窥老笔，虬龙拥处雪霜寒。
与刘虚湖醉对白石画舫亭
杨慎（明代）

七十二年老迁客，骑马复走滇云陌。二妙风流绝代无，谈笑浑云穷海谪。

画舫亭前花正开，佛桑含笑粉红腮。画图更爱韩熙载，一幅婵娟进一杯。
蕃来湖州连与叔骥和叔明父叔宝相从又从和叔获见先给事遗墨辄赋二首 其一
赵蕃（宋代）

东南名胜白蘋州，人物咸推故国刘。往叹赋归何勇决，今观遗翰许风流。

远斋视我曾青眼，酒正今年成白头。尚喜君家文墨事，到今三世未能休。
和巩教授访别二首 其二
姜特立（宋代）

酒醨情恶不成醺，况复匆匆欲语分。留客恨轮无四角，供庖叹鳖少双裙。
军事将蒇余归有日矣诗以志喜 其三
赵翼（清代）

也是尘劳债未偿，为酬知己一番忙。卿曾经事韩文约，我决不为陈自强。

幕下使材论履屐，灯前握算调刍粮。尚凭门馆恩私地，兼报当年食太仓。
独步至洛滨 其二
司马光（宋代）

草软波清沙径微，手携筇竹著深衣。白鸥不信忘机久，见我犹穿岸柳飞。
雨过
王宠（明代）

轩窗雨过绿交加，山鹊群飞噪晚霞。
烂熳一番春梦觉，东风时扫日南花。
故原有战卒死而复苏来说当时事
梅尧臣（宋代）

纵横尸暴积，万殒少全生。
饮雨活胡地，脱身归汉城。
野貛穿废灶，妖鹏啸空营。
侵骨剑疮在，无人为不惊。
为清渭滨赋集清轩诗
释文珦（宋代）

造化既橐签，坱圠斯无穷。
下达于幽阴，上彻于穹窿。
物各限已私，是以无全功。
高人作轩宇，与彼造化通。
洋水皆心深，一碧涵虚空。
洗尽世间尘，万象皆冲融。
乾坤清淑气，大集於其中。
为语登轩人，快睹开昏蒙。
子规
杜耒（宋代）

不论南北与东西，但是春山有子规。
啼到日边啼未了，何尝劝得二人归。
癸卯岁毗陵登高会中贻同志
章碣（唐代）

流落常嗟胜会稀，故人相遇菊花时。凤笙龙笛数巡酒，

红树碧花无限诗。尘土十分归举子，乾坤大半属偷儿。

长杨羽猎须留本，开济重为阙下期。
句 其二
张徽（宋代）

晓塔影分山店北，暮钟声落海门西。
过沈尚书墓
黄简（宋代）

履声推早达，日燕自林泉。
浮世若无死，贵人真是仙。
从容将八帙，掩忽便千年。
墓上青松合，丰碑竟不镌。
经旬不作诗今日霜晴可喜问梅沈园得两绝句此
赵蕃（宋代）

自从篱菊报香衰，便说南枝与北枝。
底事频来问消息，山翁近日绝无诗。
到香山寺似僧能子良
陈著（宋代）

当年真应老，坐断此名邱。
交障锁山定，曲溪依路流。
耸肩擎佛迹，分脚踏龙头。
形胜不可尽，平生偿一游。
九日同诸友登贤隐山五首 其五
何景明（明代）

薄暮经行处，千岩落照深。孤松秀云壑，众草莽寒林。

故里登高兴，平居怀旧吟。风前一感慨，不异古人心。
酴醿一绝
苏籀（宋代）

梅酽兰氲芍药清，旃檀婆律萃天馨。
试开秦赵当年目，何藉珠帘翡翠屏。
京邸有怀
归有光（明代）

帝国云天上，乡关渺何许？城头日色黄，隔壁闻吴语。

忽忽有所思，默默久延伫。人情别离好，共处谁怜汝？
河间
文天祥（宋代）

南归雁荡报郎君，老子精神健十分。
不为瀛洲复相见，阿戎翻隔万山云。
顷年杨康功使高丽，还，奏乞立海神庙於板桥
苏轼（宋代）

退之仙人也，游戏於斯文。
谈笑出奇伟，鼓舞南海神。
顷者三韩使，几为蛟鳄吞。
归来筑祠宇，要使百贾奔。
我欲迁其庙，下数浮空群。
移书竟不从，信非磊落人。
公胡为拳拳，系此空中云。
作诗颂其美，何异刻剑痕。
我今已括囊，象在六四坤。
泽居
陆游（宋代）

泽居仅足不求余，旷快真同纵壑鱼。
平日酷憎蝇附骥，暮年肯壑鹤乘车？齿摇但煮岷山芋，眼涩惟观胄监书。
此际自应还往绝，本无心与俗人疏。
续赋家园七咏·横秋阁
刘子翚（宋代）

秋山万尺青，影落杯酒中。
登临岂不佳，寒色见远空。
未忘天下忧，胡尘起西风。
荆山乡思
龙瑄（明代）

驿厅长昼思依依，坐看晴檐柳絮飞。
斜日鸟呼春不住，东风雁絮客先归。
山程迢递淹征辔，野水微茫梦钓矶。
却忆旧居江口市，雨香蘋藻鲚鱼肥。
集句七言绝句诗（一十二首。续拗体诗三首）
孙蕡（明代）

烟笼寒水月笼沙，谁信流年鬓有华。
燕子衔将春色去，梦中犹记咏梅花。
题介轩诗卷二首 其二
章懋（明代）

平生高谊薄秋空，柔舌那能与世同。柳下英风寥落久，谁将一羽视三公。
书窗即事
朱淑真（宋代）

花落春无语，春归鸟自啼。
多情是蜂蝶，飞过粉墙西。
安平镇
朱仕玠（清代）

重镇压瀛壖，周遭树营栅。东回瞻府治，十里惊湍隔。

仡仡番子城，荷兰旧擘画。兴朝声教阔，外海恣开辟。

维天生五材，并用敢离逿。设帅制狡犷，心输由吭扼。

大阅当严冬，千艘壅潮窄。皂纛咽笳鼓，摩动闪云隙。

令传齐三呼，狂趡汹涛黑。髣髴遌鲸鲵，森森斗鋋戟。

誓将髑髅鏖，肯惜腰膂磔。渊客窜污淤，海童韬踪迹。

张幕简趫材，僄狡迅鹯击。将军粲然笑，磊落赉金帛。

颓阳入濛泛，馀霞烂西赤。饮至动铙歌，沧溟夜寥阒。
东城寻春
白居易（唐代）

老色日上面，欢情日去心。今既不如昔，后当不如今。

今犹未甚衰，每事力可任。花时仍爱出，酒后尚能吟。

但恐如此兴，亦随日销沉。东城春欲老，勉强一来寻。
送范中济侍郎知庆州
孔武仲（宋代）

平时广朝中，相见辄欢喜。
昂藏八尺身，所负必奇伟。
四方献善八，军国盈虚计。
叩之如川流，滚滚不知已。
天子汩汝能，吾臣鲜其比。
而况所设施，粲粲在边鄙。
西戎未纯一，汝可三军帅。
擒之或纵之，高枕惟尔恃。
公拜稽首归，眉目凛生气。
顽童玩天恩，豢养若骄子。
欲痛以鞭笞，而畏蹄不止。
二者不两全，在所以节制。
又如畜狂犬，系颈不系尾。
收其要害处，进退随所指。
重城夜彻关，沙漠净如水。
辞别不踌躇，安边从此始。
战城南
张博（明代）

胡马犯金微，将军出塞飞。艰难青海战，辛苦白登围。

坐作随金鼓，驰驱拥铁衣。羌胡无尽日，乡国几时归。
杨思恭惠酒作小诗戏之
郑刚中（宋代）

炎炎酷暑日偏长，馋吻常思累百觞。封寄琼醅虽甚美，一瓮何以润枯肠。
近榆亭 其五
陈造（宋代）

坐亭撚吟髭，搯抉了不近。诗来良为吾，吮漱剩芳润。

遽令方丈屋，绕壁走虬蜃。何如岭头梅，题品得何逊。
途叶二绝
杜范（宋代）

脚踏京尘动数旬，归途又复见书云。
群阴已放阳来复，看取新年别有春。
晓过邻村
沈与求（宋代）

推枕梦初断，篮舆踏露行。岁登人意乐，风急雁行惊。

曲涧哀湍泻，危桥独木横。清霜莫欺客，云日自晶明。
雨作妨登山
刘过（宋代）

暑风快处岩乌巾，去去扁舟远帝城。
过眼溪山含雾重，多情草木逗烟轻。
琴书正要疏人事，禽乌跫然听履声。
莫恨漏天霖雨恶，鸡窗好好笔为耕。
和东圃郑震见寄
施枢（宋代）

薄宦来京洛，相逢久更亲。
丹心期为国，白发易催人。
月冷乌惊夜，霜明鸡唤晨。
呤边频自感，还染九衢尘。
过北流县八里游勾漏观留五绝句 其一
李纲（宋代）

百里仙山气象雄，参差峰岫翠成丛。云骈鹤驭今何处，丹灶依然洞穴中。
又次庄居见贻佳什
李之仪（宋代）

茫茫巨浸托船归，风不充帆气易衰。犹喜岁寒逢逆旅，不将人事异当时。

从他老去知何用，由是终焉岂自遗。独有东阡南陌意，莫辞扶杖数相期。
国清振锡桥
释慧远（宋代）

五峰翠挼蓝，双涧声振锡。
中有老频螺，倒吹无孔笛。
不许行云作伴归，谁来踏破苍苔迹。
偈颂一百零二首
释慧远（宋代）

初二十六，虀羹豆粥。
日午夜行，投明暗宿。
次韵赵德舆
于石（宋代）

人生渺如寄，天地一蘧庐。
无酒喜留客，有钱多买书。
敲冰时煮茗，踏雨晚挑蔬。
抱道空忧世，年今四十余。
闻梅二授德兴令
欧阳修（宋代）

君家小谢城，为客洛阳里。绿发方少年，青衫喜为吏。

重湖乱山绿，归梦寄千里。洛浦见秋鸿，江南老芳芷。

自言北地禽，能感南人耳。京国本繁华，驰逐多英轨。

争歌白雪曲，取酒西城市。朝逢油壁车，暮结青骢尾。

岁月倏可忘，行乐方未已。忽尔畏简书，翻然浩归思。

江山故国近，风物饶阳美。楚柚烟中黄，吴莼波上紫。

还乡问井邑，上堂多庆喜。离别古所难，更畏秋风起。
用坡仙梅花十韵·遇梅
刘黻（宋代）

冷淡生涯合晚开，老天故遣雪频催。
相逢唤醒平生梦，不悮山翁特地来。
哭丘长史
张籍（唐代）

丘公已殁故人稀，欲过街西更访谁。

每到子城东路上，忆君相逐入朝时。
福严读张湖南旧诗
朱熹（宋代）

楼上低回掺别袖，山中磊落见英姿。白云未属分符客，已有经行到处诗。
寄仁侄
释智圆（宋代）

庭木西风动，闲轩落叶稠。
梦回霜月晓，信断海山秋。
道性归无念，孤吟已绝愁。
况疏林下约，烟水路悠悠。
十一月二日自金溪访钱用章于白石览山川景物之奇以东道之姓为韵
王十朋（宋代）

朝离文君故宅边，莫寻谢守旧行田。黄羊先示神仙迹，白石俄开洞府天。

两派𡸶峥鸣玉涧，一声欸乃钓鱼船。王孙占得湖山胜，明月清风不计钱。
木兰花慢 旧京移菊，憔悴可怜，感赋。
陈曾寿（清代）

冷墙阴一角，结幽怨，旧痕青。自辛苦移根，恋香残蝶，梦也伶俜。

羞凭，别畦新绿，算年年、称意占阶庭。一寸霜姿未展，西风凉透窗棂。

亭亭。还向画图，寻影事，慰飘零。怅蝉休露满，芳心委尽，枉致丁宁。

微酲，晚来乍洗，剩无多清泪奠寒馨。流浪他生未卜，斜街花市重经。
偈颂一百零一首
释慧性（宋代）

一叶落，天下秋。
一尘起，大地收。
明明祖师意，明明百草头。
相头卖帽，看楼打楼。
更嫌何处不风流。
金陵使院寄刘给事兰谷少尹谨斋
黄永年（清代）

层楼云入坐，小架翠成帷。远忆联吟处，烟萝一角垂。

钟残秣陵外，鸟下夕阳西。无限江南思，裁诗月上迟。
偈颂二百零五首 其一六九
释正觉（宋代）

你也恁么住，我也恁么住，作业相似贫相聚。十方无壁，四面无相。

遮丑无衣，禦寒无絮。直下不居功，个中看转处。采华蜂集萌不枝，卧月鸟栖无影树。
福昌秋日效张文昌二首
张耒（宋代）

秋野无人秋日白，禾黍登场风索索。
豆田黄时霜已多，桑虫食叶留空柯。
小蝶翩翩晚花紫，野鹑啄粟惊人起。
洛阳西原君莫行，秋光处处系人情。
春去歌
释德洪（宋代）

杏子生仁桃叶长，西园日脚踰女墙。墙阴娇语谁家娘，凉凉作队来采桑。

玉纤拾砾抵翠羽，莺燕笑语殊不忙。吴蚕睡起未成茧，肺肠已作金丝光。

归来远山堆莫碧，无端野李娇春色。辛夷花零愁更多，熏骨真香无处觅。
水调歌头 其一 丁丑岁，吴门为外舅蒋宣卿寿
李处全（宋代）

金节照南国，画戟壮陪都。严谯鼓角霜晓，雄胜压全吴。

葱茜采香古径，缥缈折梅新奏，春事早关渠。谁识使君意，行乐与民俱。

披绣幌，薰宝篆，引琼酥。黄堂当暇，宾幕谈笑足欢娱。

看取十行丹诏，遥指五云深处，归路接亨衢。玉佩映鸳缀，不老奉轩虞。
送章汉卿归宣城
杨万里（宋代）

竹叶孤斟久，梅花远信疏。
如何穷巷辙，忽枉故人车。
伯仲俱佳士，云霄政望渠。
相从又相别，欲别重踌躇。
送王提举赴淮东七首 其七
吕本中（宋代）

官闲有新作，寄我莫惮远。兼书海陵事，令我开病眼。
早谒禹庙
张伯玉（宋代）

晓出五云扃，皎日丽初宿雾斂严祠款灵秘。
拂衽天风散，不听{下缺}
古佛松林
邹衍中（明代）

白云飞过树生天，无漏争归古佛前。输与巅南□首座，松风谡谡老凄禅。
赋得花丛乱数蝶
陈子升（明代）

梅花与李花，相趁复相加。大都多粉色，子细认东家。

绿窗春有梦，雕槛昼无哗。不堪垂手伎，烂漫舞茵斜。
水龙吟 萧公弼生朝
李庭（金朝）

喜逢天上天人，一尊共醉梅花底。朝元已了，读书未遍，复来人底。憩鹤台边，景龙门外，十年游戏。自归来，却过赵州桥上，阅桥下，东流水。尽道翱翔物外，解牛刀、刃游余地。谁知别有，香山远韵、谪仙豪气。应笑蹉跎，半生书剑，今犹如此。待西风，拂口貂裘尘土，进黄公履。
陪刘提点游西山
薛季宣（宋代）

我家西山下，早晚空翠滴。漫仕鄂王城，西山怅难觅。

不知寒溪上，好景天意锡。举趾异川陆，千里共岑寂。

丘园动归念，魂梦时历历。东吴赛粤瓯，信美心愈戚。

古见似人喜，乡闬今有觌。且作西山游，笑颜忻自赧。
择木为娄所性作
李孝光（元代）

提提兮飞鸟，翔而集兮于木。场有委粟兮而余之不欲。

樊则有有兮非余之乐。鸷则不仁，曾莫余毒。又集于陵，毋坠于矰。

岂不知兮有命，嗟今之人兮不仁。
四十咏 其二十四 张京兆鸣凤
王世贞（明代）

羽王拙宦人，沈精托文秇。颇修邺下言，突过景龙际。

沾沾意自伐，汲汲取相媚。十载七徙官，青衫转成敝。

徒令五彩翰，零落偏荒裔。
东阳郭希吕山园十咏·壶天阁
陈傅良（宋代）

凭栏时独立，万象皆见前。
若非着眼高，亦是天一偏。
送陈摽
朱庆馀（唐代）

满酌劝童仆，好随郎马蹄。春风慎行李，莫上白铜鞮.
赠庞公
徐积（宋代）

司马德操，来就庞公。杖履直入，名姓不通。坐其堂上，指挥呼索。

名令作黍，云我有客。庞公妻子，堂下罗列。拜且听命，奔走陈设。

此时庞公，适自外归。忽见司马，其喜可知。一堂之上，相从笑语。

其旁观者，莫分客主。我读其书，爱其古风。真厚如此，精诚交通。

量如溟海，义薄云空。至于妻子，亦为叹者。苟非其人，往往见骂。

盖有是夫，而有是妇。能佐夫义，善敬夫友。可警薄俗，可示厥后。
回文
佚名（宋代）

娥翠敛时闻燕语，唳珠弹处见鸿归。
多情妾似风花乱，薄幸郎如露草晞。
靠布袋看髑髅不开口笑赞
释绍昙（宋代）

笑不露唇，见不透脱。
布袋靠得虽牢，髑髅枯眼再活。
若要活奉化，肚肠尽情拈却。
大通禅师真赞
黄庭坚（宋代）

前波法涌，後波大通。
大通法涌，彻底澄空。
圆照愿海，千沤一实。
圆通法流，滔天沃日。
三世一念，十方见前。
铜崖铁壁，不可攀缘。
见即弹指，蹉过万千。
大则偏圆异位，通则真假同源。
观者著眼，是传非传。
东林寺再遇僧益大德
韦庄（唐代）

见师初事懿皇朝，三殿归来白马骄。上讲每教倾国听，

承恩偏得内官饶。当时可爱人如画，今日相逢鬓已凋。

若向君门逢旧友，为传音信到云霄。
午热登多稼亭五首
杨万里（宋代）

御风不必问雌雄，只有炎风最不中。
却是竹君殊解事，炎风筛过作清风。
过春秋峡
刘言史（唐代）

峭壁苍苍苔色新，无风晴景自胜春。

不知何树幽崖里，腊月开花似北人。
登半天楼
弘历（清代）

三日山庄三度登，坐来逸兴总飞腾。因知心是无穷蕴，怪底佛称最上乘。

浏莅天风吹万窍，偨池云岫列千崚。于今始识田盘妙，拔萃钟灵擅独能。
题方上人房古梅
徐玑（宋代）

曾听道公语，先师爱此梅。
但知傅说老，不记若年栽。
半树枯仍发，疏花晚自开。
方兄头又白，常喜故人来。
己亥秋仲送魏和公
彭士望（清代）

世人坐老忧妻子，贱隶高官皆尔尔。门外陆沉曾不知，一室安全辄私喜。

此习难返垂百年，异变方从甲申起。天怒芟夷事屡经，以死惧民民弗止。

吾子易堂最少年，耻为独善称闾里。急病让夷心所欢，竟忘身已是贫士。

闻乱辞家更远游，去千仞峰如脱屣。一揖飘然兄友前，白足麻鞋不回视。

临发诵子《吴越歌》，秋风击动大江水。古之策杖相追人，意气淋漓定如此。
过长葛
罗钦顺（明代）

一番朝雨净浮埃，长葛云林望里开。风动轻帷如有意，好山东面送青来。
杂咏下 蘼芜
洪适（宋代）

菲菲芳袭予，采采叶敷碧。捐躯陆羽经，钳口陈琳檄。
幽居记今昔事十首以诗书从宿好林园无俗情为
陆游（宋代）

昔戍西陲时，凭高望中原，愿欲乘天风，往吊绮与园。
有志莫能遂，怅望商山魂。
遥想山中人，岁时奠芳荪，夕阳萧鼓散，高柳拥庙门。
老来更事多，考古见本根，乃知当时事，祸福未易言。
千载信悠悠，浩叹掩绿尊。
代赵景贤和林定庵韵
释善珍（宋代）

闲携竹杖过横塘，碧藕无花叶更香。
斋后随僧同洗钵，醉中得句旋投囊。
鱼沈似厌池光静，禽语如欣树影凉。
更欲招邀鸥鹭伴，菰蒲深处共平章。
德州河上口号 其一
王士禧（清代）

曲岸临大河，风帆日千里。迢递远乡人，离心托江水。
梧叶儿·檐头溜
杨朝英（元代）

檐头溜，窗外声。
直响到天明。
滴得人心碎，
聒得人梦怎成？
夜雨好无情，
不道我愁人怕听！
一飞居忧题扇赠之
李石（宋代）

南山雪色老于菟，镜里功名镊髯须。
袖裹白巾渠信否，樽前一掷看呼卢。
早秋
宋伯仁（宋代）

秋天一饷晚风凉，笑语人传早稻香。
楼上醉时帘半卷，愁添客鬓两苍苍。
金缕曲 咏八仙宫黄杨，邀湘绮同赋
樊增祥（清代）

碧树成连理。记双虬、迎銮伏地，闰年庚子。高不一寻横十丈，展尽壶天彩翠。

刚援得、玉清宫例。太极昭阳留御墨，算杨家、不愧鹅黄字。

还胜似，八公桂。

城东旧是琴觞地。二十年、霜柯不改，岁寒交契。树亦犹龙人不测，常见青牛紫气。

早相送、翠华归矣。纵使昆池灰尽黑，更前年、谁见蛟龙死。

人阅世，亦如此。
再登南楼
郑起（宋代）

客中重上倚层台，天阔云收八面开。
雁带岳阳秋晓过，浪涵巴峡影西来。
诸营种柳今何在，老子登楼得几回。
自是江山雄壮处，兴亡不必问寒灰。
金鼎一溪云 本名巫山一段云 赠孙志道王居
王丹桂（金朝）

紫陌忧危客，红尘名利家。区区终日谩咨嗟。无计伴烟霞。傥悟浮生梦短。咫尺蓬莱仙馆。饥餐渴饮困时眠。馀事总无牵。
廉耻(节选)
顾炎武（明代）

《五代史·冯道传》论曰：礼义廉耻，国之四维，四维不张，国乃灭亡。善乎，管生之能言也！礼义，治人之大法；廉耻，立人之大节；盖不廉则无所不取，不耻则无所不为。人而如此，则祸败乱亡，亦无所不至；况为大臣而无所不取，无所不为，则天下其有不乱，国家其有不亡者乎？然而四者之中，耻尤为要。故夫子之论士，曰：“行己有耻。”孟子曰：“人不可以无耻。无耻之耻，无耻矣。”又曰：“耻之于人大矣，为机变之巧者，无所用耻焉。”所以然者，人之不廉，而至于悖礼犯义，其原皆生于无耻也。故士大夫之无耻，是谓国耻。

吾观三代以下，世衰道微，弃礼义，捐廉耻，非一朝一夕之故。然而松柏后彫于岁寒，鸡鸣不已于风雨，彼昏之日，固未尝无独醒之人也。顷读《颜氏家训》，有云：“齐朝一士夫，尝谓吾曰：‘我有一儿，年已十七，颇晓书疏，教其鲜卑语，及弹琵琶，稍欲通解，以此伏事公卿，无不宠爱。’吾时俯而不答。异哉此人之教子也! 若由此业，自致卿相，亦不愿汝曹为之！”嗟乎！之推不得已而仕于乱世，犹为此言，尚有《小宛》诗人之意，彼阉然媚于世者，能无愧哉！
和章质夫成都运司园亭诗·玉溪堂
吴师孟（宋代）

华构枕方塘，使台寂佳致。
二色真楠材，轮奂极精致。
花木四面围，如立复如侍。
一道仰澄清，此是澄清地。
登楼
释绍嵩（宋代）

二月春方好，登楼望欲迷。
关情山簇簇，余思草萋萋。
小浦依林曲，长天向水低。
乡心正无限，恰恰一莺啼。
陈宫
汪遵（唐代）

椒宫荒宴竟无疑，倏忽山河尽入隋。
留得后庭亡国曲，至今犹与酒家吹。
自济南堰头开舟溯黄河西上
刘崧（元代）

东望华山西碏山，河流奔放两山间。岸沙疏恶居人少，时见鱼罾占一湾。
蝶恋花·喜鹊桥成催凤驾
晏几道（宋代）

喜鹊桥成催凤驾。天为欢迟，乞与初凉夜。乞巧双蛾加意画。玉钩斜傍西南挂。
分钿擘钗凉叶下。香袖凭肩，谁记当时话。路隔银河犹可借。世间离恨何年罢。
春日对酒书事
潘阆（宋代）

车马不暂驻，年光如泻波。
人间欢乐少，陌上别离多。
往事只如此，浮生终若何。
花前一尊酒，得失且高歌。
木公以惜抱文稿卷子属题为其师马通伯故物
陈曾寿（清代）

我昔勘书官学曹，桐城一老同昏朝。澹怀万事不挂眼，心维口昏惟方姚。

精诚所结好所聚，阅肆妙迹逢灵皋。朱书平点柳州集，辨析雅郑严秋毫。

惜抱遗文旧所得，酒酣出示珍球刀。行草宕逸味隽永，题品妙称安吴包。

座间凫翁最倾倒，书后博引何滔滔。春明燕饮事在眼，家居撞坏群儿跳。

抱润先生亦宿草，长物散失寒烟飘。醰醰至味沁肺腑，坠欢隔世难重遭。

斯文一脉有冥契，纵极天椓终难消。沉渊连璧复照眼，如水收覆魂相招。

去年旧京觏袁子，摩挲柳集真久要。君复徵题姚手迹，拓本远致千琼瑶。

桐城后劲两君属，弥天风雨闻嘐嘐。我落穷边岁月久，所思不见徒心劳。

何时传观得合并，光宣旧梦回寒宵。
答李曜
吴圆（唐代）

曳履优容日日欢，须言达德倍汍澜。

韶光今已输先手，领得蠙珠掌上看。
达磨赞
释法薰（宋代）

我东土人，一性纯真。
被他明破，不直半文。
皮肉骨髓，狼藉分争。
当时若药得死，今日定见太平。
鹧鸪天（咏桃菊花）
张孝祥（宋代）

桃换肌肤菊换妆。只疑春色到重阳。偷将天上千年艳，染却人间九日黄。

新艳冶，旧风光。东篱分付武陵香。尊前醉眼空相顾，错认陶潜是阮郎。
白帝城
史谨（明代）

孤城崭岩枕鱼复，四面皆山少平陆。白盐赤甲近相峙，下控荆平上巴蜀。

赤符天子中兴时，乃是公孙子阳筑。跃马成都僭称帝，隗嚣虽附非心服。

回首英雄草头露，城下瞿塘险如故。孔明八阵尚依然，千载犹疑鬼神护。

经过半是南迁客，蹑磴扪萝览陈迹。不知何处是阳台，一片寒烟锁荆棘。

落日空闻野猿啸，况乃无家百忧集。速宜沽酒向城沽，醉倚江楼看山色。
寄姚千之潞村
杨知新（清代）

南浦春深故人去，风光骀荡欲销魂。桃花柳絮随孤棹，流水青山入远村。

旧日萧斋欣促坐，别余新咏关评论。西峰主照重回首，愁对离亭酒一尊。
记草木杂诗七首 其二 萱草
朱松（宋代）

水菽怡慈颜，万钟亦土苴。时从班衣儿，蓺萱北堂下。

秾华夫岂少，爱此入风雅。纷敷翠羽丛，绛英烂如赭。

诸孙绕银鹿，采摘动盈把。谁言壶中春，在此眉寿斝。
夜看樱桃花
皮日休（唐代）

纤枝瑶月弄圆霜，半入邻家半入墙。

刘阮不知人独立，满衣清露到明香。
偈颂二百零五首
释正觉（宋代）

功勋密处转身难，转后家风又觉宽。
黯黯旧山青落眼，涣然霜雪洗蓑寒。
奉贺太保岐公承恩致政
窦常（唐代）

君为宫保及清时，冠盖初闲拜武迟。五色诏中宣九德，

百僚班外置三师。山泉遂性休称疾，子弟能官各受词。

不学铸金思范蠡，乞言犹许上丹墀。
颂证道歌·证道歌
释印肃（宋代）

若实无生无不生，将无生更觅无徨。
太似扬声欲止响，太阳焰裹点孤灯。
晚春寄友人二首 其二
唐庚（宋代）

满眼芜菁断送春，多情饶病两关身。只知老去人心改，不觉愁来酒盏频。

霜鹘空拳知有命，溟鱼竭水恐伤神。丈夫出处端无据，犹欲辞家再入秦。
松隐雨过二首
曹勋（宋代）

云笼赫日藏阳焰，人向红尘困暑风。
山驿醒心何处是，幅巾萧散梦魂中。
柬邵中立
萧立之（宋代）

金鲫池边伤晚风，莲花峰下倚长松。水程半月孤蓬雨，客饭浑家野寺钟。

心事岁寒诗眷属，鬓根秋色老形容。片云影里湖湘隔，莫爱新吟寄短封。
霜天晓角
姜文载（清代）

魂梦频惊。有谁来唤声。暂也从教寂寞，争夜夜、杳无凭。

凄清。窗月明。泪珠流枕棱。为问那人归去，可也似、恁般情。
寄莫参政时在宝陆破贼
王称（宋代）

九月西风太白高，笑麾白羽气偏豪。明朝扫振辕门捷，准拟卢江倒浊醪。
方洲八景八首 其八 竹坞晴风
张宁（明代）

菉竹蔽深坞，岁晚多阴风。爱此旭日喧，万玉摇玲珑。

吟眸展清眄，倦耳生馀聪。因之怀劲草，声色吾何从。
溪亭醉卧用季仙韵
刘学箕（宋代）

客眠幽梦永，花气著衣深。枕借溪中石，云开体上衾。

醒来揩乱眼，风雨涤烦襟。得句无人解，惟予识子心。
寄友人
姚合（唐代）

日暮掩重扉，抽簪复解衣。漏声林下静，萤色月中微。

秋霁露华结，夜深人语稀。殷勤故山路，谁与我同归。
莲潭夜泛
卓云鸿（清代）

碧渚漪涟逸兴豪，招招舟子落轻篙。一泓水涨鹭花白，半夜风微月岭高。

芦荻横空迷雪舫，鱼鲕戏唼湿青袍。我身不碍真如叶，对酒胡卢笑学陶。
雪后蒋伯生诸君子邀往湖上看月
刘凤诰（清代）

一湖冻玻璃，月夺雪色白。照天八百里，岳气混溟泽。

蛟龙蛰冬穷，那敢吞素壁。众阴呀然开，冰骨几欲坼。

森森古东州，万物谢雕画。木叶风以尽，荒岸送萧槭。

我来始秋䖅，荷苇删所积。颠倒南山影，屈注济水脉。

谓是矜乍见，莫便穷姽婳。兹焉卜三年，临湖住官宅。

半奁青铜镜，早晚鉴几席。红情伫花溪，绿意及柳陌。

美景宜可常，岁寒倍相惜。近旬雪弥天，呼月来咫尺。

空明互激射，清濯肝与膈。翻笑湖主人，拉为看湖客。

君子有酒浆，并坐乐今夕。齐菘嫩甲剪，汶鱼细鳞擘。

杯行勿逡巡，一举轰系百。三更殷钟鼓，衣袂冷侵迫。

策我羸马归，回首湖不隔。佳境托邂逅，古怀话畴昔。

明晨约登楼，看此雪中迹。
玉楼春
王炎（宋代）

大都四绪阴晴半。天上油云舒又卷。若还心也似云闲，老色何由来上面。

生平辛苦今潇散。得丧荣枯皆历遍。人言不死是神仙，我但耳闻非眼见。
伯劳吟
杨慎（明代）

南中有鸟名伯劳，禽经羽族称雄豪。曾隶九苞来拣竹，耻随百舌绕蓬蒿。

青春受谢，四月维夏。茂树薰风，长林短夜。伊伊喔喔未有声，架架格格先鸡鸣。

阶前停蚓笛，江上住鼍更。熠耀收灯火，蟋蟀罢𥱧筝。

村妇侵星提瓮汲，山农带月架犁耕。戴胜降桑人共羡，鶗鴂歇芳君不见。

寄信难凭北去鸿，单栖肯逐西飞燕。故乡迢递水云深，客游闻此几惊心。

何时高枕松䆫下，细听桐花小凤吟。
烟雨奇观楼
吴机（宋代）

此景仪真亦有年，何人管领向楼前。
江淮自昔虽南北，烟雨从来肯变迁。
万里孤帆遗根在，半空佳句至今传。
诸公欲会当时意，且对沧波泛酒船。
郡圃红白莲竞放斐然短歌呈似席间诸丈
史弥宁（宋代）

东园水亭良佳哉，红白藕花前后开。
千机织就云锦段，万玉琢成风露杯。
南邻女儿学淡抹，强嫌传粉无艳色。
北邻女儿学淡妆，刚道施朱涴天质。
红儿雪儿俱绝奇，安用底苦相嘲嗤。
道人明眼付一笑，绿尊唤客花前嬉。
赋门同舟赴省举
徐遹（宋代）

陈李张黄苏与周，更添徐子分相投。
竹林风月连三郡，北宿光芒聚一舟。
作者定知同议论，争臣顿是合谋猷。
胸中各有平津策，此去知谁作状头。
赠内人
张祜（唐代）

禁门宫树月痕过，媚眼惟看宿鹭窠。
斜拔玉钗灯影畔，剔开红焰救飞蛾。
夏夜与钱子贞坐西斋以欲觉闻晨钟令人发深省之句为韵各赋诗以叙会别之意 其四
释宗泐（明代）

曲池难容舠，狭路不可骋。万事付一默，闭关深自省。

鱼行不动波，鸟飞无遗影。何处未忘情，月白空山静。
台引侄过海幢示赠
释今堕（明代）

视予犹子惟君祖，十载为僧意一如。我出世间常戴笠，相逢涂一忘乘车。

已将文字酬知己，莫惜艰难续父书。若向长安重献赋，欲寻深隐在匡庐。
游城南双塔寺
韩维（宋代）

轲峨郭南门，台殿压长路。
青林四回合，飞鸟不得度。
房掩僧独禅，庭喧鸦正哺。
高萝走苍柏，丹花下垂布。
中园饶佳果，结子满朝露。
久后城邑居，乐与清境遇。
坐听百禽响，日晏不忍去。
微雨西北来，飒爽动林莽。
归鞅一回首，孤刹屹当午。
终期濯凉风，杖策纵高步。
上巳日予与沈虞卿尤延之莫仲谦招陆务观沈子寿小集张氏北园赏海棠务观持酒酹花予走笔赋长句 其一
杨万里（宋代）

东风吹我入锦幄，海堂点注燕支薄。不论宜雨更宜晴，莫愁倾国与倾城。

半浓半淡晚明灭，欲开未开最奇绝。只销一线日脚红，顷刻千株开绛雪。

伟哉诗人桑苧翁，持杯酌酒浇艳丛。坐看玉颊添醉晕，为渠一醉何须问。
次张敬修雪中趋朝
林弼（明代）

春雪漫空竹树低，紫骝愁湿锦幛泥。光腾玉殿迷银烛，冻合金桥失绛霓。

已拟典衣沽腊酒，何如拥被听晨鸡。东风先到沟前柳，无数寒条拂水齐。
庚寅年正旦郡中客次作
吕本中（宋代）

晓霜挟雾入寒厅，四座伊优不暂停。剩欲禅房作新岁，念无馀暂到空瓶。

诙谐与世聊从俗，啸傲他年可乞灵。更为旁人住俄顷，坐间愁杀两螟蛉。
小台
白居易（唐代）

新树低如帐，小台平似掌。六尺白藤床，一茎青竹杖。

风飘竹皮落，苔印鹤迹上。幽境与谁同，闲人自来往。
赋得濯足万里流赠谢宪伯
沈鍊（明代）

长江淼淼接银河，仙客乘秋濯素波。回首风烟如梦里，只教明月照渔蓑。
南浦·又题白门行旅图
杨葆光（清代）

天涯碌碌，听当风、画角正悲鸣。路上行人多少，若个感秋砧。

伴得客怀寂寞，只山头、不肯断青青。定苍茫、相吊六朝，尘梦惆怅粉和金。

却笑蹇驴破晓，早迢迢、孤店接长城。无数秋林摇曳，藏得雉媒深。

紫盖黄旗何处也，豪情付与乱虫声。问归休、指点西风，前路可分明。
句 其三十六
徐俯（宋代）

遍地闲花草，乘春傍路生。
次韵朱乔年送山老住三峰二首 其二
刘子翚（宋代）

平生耳里三峰寺，况识峰头新主人。借我一筇扶病去，月林松吹度纶巾。
贺新郎（环谷秋夜独酌）
汪卓（宋代）

夜对灯花语。且随宜、果盘草草，两三杯数。翠玉环中园五亩，自唱山歌自舞。况今夜、尊前无暑。何用食前须方丈，更后车、何用婵娟女。这闲福，自心许。

蓼花芦叶纷江渚。有沙边、寒蛩吟透，梧桐秋雨。羡甚满堂金玉富，未可学人渔取。怕天也、未曾相与。豹遁蛟藏泉可濯，有鬼神、呵护盘之阻。鲜可食，脍银缕。
题乌程簿厅浮玉亭七首
袁说友（宋代）

浮屠高直一溪云，水面浑如镜面分。
此景正缘高士得，不然何以独输君。
出山二首
陈与义（宋代）

阴岩不知晴，路转见朝日。
独行修竹尽，石崖千丈碧。
过万丈潭观山呈圆机
晁说之（宋代）

弃捐踪迹尽悠悠，山水之恩亦太优。
成熟此生无再辱，发扬何事敢他求。
乘闲今日联高足，就隐明年独远游。
潭面可量才万丈，总于春恨作浮沤。
中秋夜
韦骧（宋代）

人间此节号佳辰，锁宿文场意自伸。雨脚洒开秋气象，云头放出月精神。

坐无红袖何妨乐，盏有芳醪不计巡。数句愿歌今夕事，主人才力似阳春。
胡昌世年丈就计偕拜国学值尊慈七帙称觞仍奉京养
林熙春（明代）

才名廿载对公车，忽拜除书慰倚闾。婺女一星高象纬，麻姑千日醉芙渠。

为乘白鹿趋金阁，端引青鸾到石渠。试问广寒莱戏罢，瑶池桃实近何如。
过九成宫旧址二首
游师雄（宋代）

不见六龙驻跸，空余五栝阴森。
当日宫前流水，潺湲直到如今。
高山流水·次夫子清风阁落成韵
顾太清（清代）

群山万壑引长风，透林皋、晓日玲珑。楼外绿阴深，凭栏指点偏东。浑河水、一线如虹。清凉极，满谷幽禽啼啸，冷雾溟濛。任海天寥阔，飞跃此身中。
云容。看白云苍狗，无心者、变化虚空。细草络危岩，岩花秀媚日承红。清风阁，高凌霄汉，列岫如童。待何年归去，谈笑各争雄。
题奇石（石在浙西公署）
李德裕（唐代）

蕴玉抱清辉，闲庭日潇洒。块然天地间，自是孤生者。
沁园春·寄稼轩承旨
刘过（宋代）

寄辛承旨。时承旨招，不赴。

斗酒彘肩，风雨渡江，岂不快哉！被香山居士，约林和靖，与坡仙老，驾勒吾回。坡谓西湖，正如西子，浓抹淡妆临镜台。二公者，皆掉头不顾，只管衔杯。
白云天竺去来，图画里、峥嵘楼观开。爱东西双涧，纵横水绕；两峰南北，高下云堆。逋曰不然，暗香浮动，争似孤山先探梅。须晴去，访稼轩未晚，且此徘徊。
晋宣帝
王十朋（宋代）

四朝天子寄安危，寡妇孤儿岂忍欺。见说五湖扛鼎日，又胜三马食槽时。
岁旱绝粮馈米三斗
曾黯（宋代）

晚景穷如许，饥寒只自怜。有书遮老眼，无策度荒年。

故交分瓶粟，豪家贷子钱。本无从理相，沟壑未应填。
项羽庙
许表时（宋代）

千载兴亡莫浪愁，汉家功业亦荒丘。
空馀原上虞姬草，舞尽春风未肯休。
观音泉
徐集孙（宋代）

岩石留云裛翠烟，古松知历几千年。
净瓶一滴杨枝水，涌作岩前大士泉。
再题惠山园八景 其八 涵光洞
弘历（清代）

回岩缪径蔽曦光，空洞中宏宛委藏。妙义恰如虚室白，吉祥止止受无央。
送狄尚书镇太原
姚合（唐代）

授钺儒生贵，倾朝赴饯筵。麾幢官在省，礼乐将临边。

代马龙相杂，汾河海暗连。远戎移帐幕，高鸟避旌旃。

天下屯兵处，皇威破虏年。防秋嫌垒近，入塞必身先。

中外恩重叠，科名岁接连。散材无所用，老向琐闱眠。
踏莎行·候馆梅残
欧阳修（宋代）

候馆梅残，溪桥柳细。草薰风暖摇征辔。离愁渐远渐无穷，迢迢不断如春水。
寸寸柔肠，盈盈粉泪。楼高莫近危阑倚。平芜尽处是春山，行人更在春山外。
屡省乃成
陈普（宋代）

务本工夫在日新，悠悠莫自老青春。
课功覈实惟时敏，德业何难辈古人。
题红白莲
高柄（明代）

素艳秾华似斗开，露房双启暗香来。只疑月下瑶池会，半出红妆捧玉杯。
偈颂二十首
释如珙（宋代）

称心称意可长保，上苑名园春日花。
一个尖头茅屋下，长年无事道人家。
读沈东山老先生所寄先君挽章
石宝（明代）

不见东山翁，荏苒二十霜。几杖日已远，寤寐恒未忘。

尚忆垂髫日，两亲俱在堂。进有师友乐，退得父母将。

岁徂事倏变，拱木森墓傍。远勤平生言，芝兰有馀芳。

犹道管鲍交，亦勉男儿强。盛篇戛金石，没世垂鸿光。

道脩恨莫报，徒忆须眉苍。
【双调】湘妃怨_和卢疏斋《
马致远（元代）

和卢疏斋《西湖》
春风骄马五陵儿，暖日西湖三月时，管弦触水莺花市。不知音不到此，宜歌宜酒宜诗。山过雨颦眉黛，柳拖烟堆鬓丝。可喜杀睡足的西施。
采莲湖上画船儿，垂钓滩头白鹭鸶。雨中楼阁烟中寺，笑王维作画师。蓬莱倒影参差。薰风来至，荷香净时。清洁煞避暑的西施。
金卮满劝莫推辞，已是黄柑紫蟹时。鸳鸯不管心事，便白头湖上死。爱园林一抹胭脂，霜落在丹枫上，水飘着红叶儿。风流煞带酒的西施。
人家篱落酒旗儿，雪压寒梅老树枝。吟诗未稳推敲字，为西湖捻断髭，恨东坡对雪无诗。休道是苏学士，韩退之，难装煞傅粉的西施。
杭州春望
白居易（唐代）

望海楼明照曙霞，护江堤白踏晴沙。
涛声夜入伍员庙，柳色春晴苏小家。
红袖织绫夸柿蒂，青旗沽酒趁梨花。
谁开湖寺西南路，草绿裙腰一道斜。
送友人游东川
喻坦之（唐代）

食尽须分散，将行几愿留。春兼三月闰，人拟半年游。

风俗同吴地，山川拥梓州。思君登栈道，猿啸始应愁。
挽杨茂原二首
赵蕃（宋代）

玉美终怀璞，兰香竟死林。
名期百世后，恨独九原深。
夜雨长形梦，秋风遂绝音。
扁舟载孤旐，行路亦沾襟。
颂古五十七首
释道昌（宋代）

活中死眼，无作有用。
方寸不移，十方独弄。
巧拙不到处，监官有出身。
亲言出亲口，鸡犬闹比邻。
一杯亭春望 其二
霍与瑕（明代）

上上一杯亭，春愁渺无际。公子有芳园，故侯罗甲第。

微风荡绿有，瑞蔼飘红桂。千红与万绿，滚滚颓波逝。

惜春春不留，凭槛歌凌厉。一杯复一杯，月华如可憩。
终南山
刘攽（宋代）

终南际沧海，千里张屏风。落月沈山西，朝阳生岭东。
五峰寺
王庭秀（宋代）

度崦得幽胜，遵溪步横斜。哀湍泻曲折，虬枝老蟠拿。

危然五峰高，突兀凌晨霞。若有神物护，遗此瞿昙家。

何年老苾刍，巾钵寄枯槎。乳麀馈朝供，野禽或衔花。

尔来三百年，拓址夷谽谺。缔架俯层巘，栋宇日就奢。

古殿仪像设，栖云拥栏牙。董修奉檀施，钟鼓惊麇䴥。

中有无尽灯，赓续岁踰赊。大千破幽暗，照了无等差。

逢禅颇修洁，悃愊初无华。十年坐空谷，日月绝纤瑕。

运水及搬柴，为罪作生涯。前山逢老妇，试问赵家茶。
赋游高逸轩怀蓝远洞
熊鉌（元代）

世情弱卑近，子独志高远。中庭敞明轩，大字书钜扁。

轩前山百丈，山下水千涧。摩空屹苍苍，赴壑来滚滚。

神明万宇澄，清旷百虑远。恭惟孔孟翁，古圣一关键。

勿云仰之高，万象不吾隐。勿云道之远，千里在发轫。

卓尔固难知，博约端可勉。一贯未易悟，忠恕力可践。

云胡千载间，架漏安蹇浅。下者志富贵，妾妇视仪衍。

次者志功名，童子羞管晏。知子质直资，勿惮廑考问。

五夫小洛阳，犹当有文献。当年胡与刘，水泉得源本。

及门紫阳人，斯道益弘阐。四海褰孤风，百世想遐韵。

未登泰华高，丘阜即层巘。未涉海沧远，沼沚亦深沔。

志高犹恐卑，志远犹恐迩。周公思三王，伊尹乐尧舜。

宣尼万世师，道在兼祖宪。志大心欲小，勖子宜重慎。

作诗代座箴，我亦持自警。
春霁汉南登楼望怀仲氏子京
宋庠（宋代）

三楚风烟会汉津，凭高倦目此城闉。
山前雾密疑藏市，楼上尘城不污人。
鸣瑟久抛雩舞地，称觞更负永和春。
私书一纸离怀苦，望断波中六六鳞。
次君畴洪卿韵送宗学赵优奏
刘克庄（宋代）

欲为乾坤扫积阴，万言忠愤上穹临。
相嗔平地风波恶，主圣如天雨露深。
葛藟尚为庇根计，戎葵难改向阳心。
明时安肯寻斤斧，自古高材出邓林。
罗浮歌送韩孟郁南归
邓云霄（明代）

若有人兮思罗浮，骑南鸿兮排高秋。风萧萧兮木正落，暮雨急兮愁云稠。

君暂停兮夷犹，泥滑滑兮易摧辀。况孱仆兮瘦马，又敝尽兮貂裘。

问君囊兮几何，止蒯缑兮无多。弹长铗兮空返，同谁散发兮山阿。

山阿兮寥泬，洞衔星兮岩挂月。山鬼哭兮萝深，鹧鸪啼兮竹裂。

玄熊绿罴，狞目舔舌。烟结翠沉，径崄人绝。念幽栖兮骨冷，忽惨别兮肠热。

君山中兮茹薇，手一编兮掩扉。石潭黑兮龙蛰，高梧老兮凤饥。

意不乐兮强牵衣，伤逋客兮久未归。临风恍兮悼叹，魂九逝兮先飞。

为我谢兮安期，云车来兮何迟迟。君行迈兮岁将晏，日复近兮长安远。

时不可兮再少，君毋徒兮偃蹇。
自和六绝句 其五
李彭（宋代）

边腹从来不贮愁，归鸿目送颇悠悠。三吴何用忧狼顾，一战行看擒狗偷。
句
杨虞卿（唐代）

河势昆崙远，山形菡萏秋。
次韵徽言见赠
李纲（宋代）

白首穷一经，此道何尝东。陋质误识擢，珥笔宸庭枫。

胸中何所见，耿耿惟孤忠。谪官乃自取，宠辱久矣同。

朅来旅江城，胜游幸从公。款昵宴笑欢，顾忘身世穷。

十年倦游意，一笑回首空。尚馀爱君心，梦绕明光宫。

夫子抱高趣，才气凛以雄。挥毫写妙语，烨若五彩虹。

宁淹江海上，行簉鹓鹭中。放怀且玉友，不用酟郫筒。
阙题
李白（唐代）

庭中繁树乍含芳，红锦重重翦作囊。
还合炎蒸留烁景，题来渭得好篇章。
岁晚还京台望城阙成口号先赠交亲
卢僎（唐代）

紫陌开行树，朱城出晚霞。犹怜惯去国，疑是梦还家。
风弱知惯柳，林青觉待花。交亲望归骑，几处拥年华。
记梦
陆游（宋代）

我梦结束游何邦，小憩野馆临幽窗。
千峰庐山锦绣谷，一水蜀道玻璃江。
春耕叱犊翁眉厖，晓汲负盎女髻双。
忽然梦断已鸡唱，拥衾坐待邻钟撞。
笑歌
刘应炎（宋代）

笑矣乎，冰山之高兮不可恃，
炙手之热兮有时已。幕燕釜鱼门如市，
归去来兮寻栗里。笑矣乎，
孤松可抚菊可餐，浮云富贵过眼矣。
怪梦十首
方回（元代）

身谋曾不暇，何况子孙谋。
我老宜多病，痴人岂识愁。
管窥天谓小，绳挽日难留。
将骑言何猥，苍茫下白楼。
闻李渎司勋下世
唐彦谦（唐代）

异乡丹旐已飘扬，一顾深知实未亡。

任被褚裒泉下笑，重将北面哭真长。
冬夜不寐
姜特立（宋代）

宵柝迢迢警睡魔，静思甘分老林坡。
忍胞只有嵇康懒，扣角曾无甯戚歌。
不起妄心思世事，只将閒意养天和。
时人休说长生术，学才长生事转多。
题溪云深处为张别驾
林大春（明代）

碧溪之上白云飞，早出晚步溪云归。閒来自拟登楼赋，恨不停云坐钓矶。
送延福专使 其二
释慧空（宋代）

剪剪江风雪应时，雪中春在老梅枝。朝来折作江南信，戏蝶游蜂总未知。
奉和御製读五代梁史
夏竦（宋代）

李唐危汉祚，巢寇盛黄巾。
嘉士逢多难，忠言变逆伦。
决疑归大顺，定策戮奸臣。
宜享崇高赠，千年道更新。
曾禅人唯之
释智愚（宋代）

当头一诺未为亲，大道难将语默分。
不听晚风江上笛，一声吹破碧天云。
偈
释了璨（宋代）

重阳九日菊华新，一句明明亘古今。
杨广橐驼无觅处，夜来足迹在松阴。
忆长安行
徐夤（唐代）

旧历关中忆废兴，僭奢须戒俭须凭。火光只是烧秦冢，

贼眼何曾视灞陵。钟鼓煎催人自急，侯王更换恨难胜。

不如坐钓清溪月，心共寒潭一片澄。
马别主
陈古遇（宋代）

马别主兮，涕泗沾臆。
士别主兮，喜见颜色。
于嗟马兮，胡恋而驻。
于嗟士兮，胡弃而背。
次济上人韵
王十朋（宋代）

老来未厌短檠光，又集青衿就故乡。却荷道人能具眼，不同时辈有他肠。

心传潜涧源流别，首出新诗意味长。我亦笔头为佛事，未应中国异西方。
和择之登祝融峰口占
张栻（宋代）

祝融高处好，拂石从林端。
云梦从渠小，乾坤本自宽。
加眸增浩荡，出语觉高寒。
明日重来看，宁应取次还。
雨意 其二
王同祖（宋代）

曀曀重阴昼不分，归鸦林里认黄昏。人间春信知多少，但觉轻寒入梦魂。
三圣殿
陈良翰（宋代）

巨镇标闽越，灵踪肇晋齐。
空坛仙一去，古洞佛双栖。
化石龟犹在，烧丹井已迷。
尘襟谁复悟，惟听晓猿啼。
浣溪沙（看杏花）
赵扩（宋代）

花似醺容上玉肌。方论时事却嫔妃。芳阴人醉漏声迟。

珠箔半钩风乍暖，雕梁新语燕初飞。斜阳犹送水精卮。
颂古二十四首
释胜（宋代）

行者失却眼，南泉破却锅。
满堂僧不厌，一个俗人多。
穷鸟赋
赵壹（两汉）

昔原大夫赎桑下绝气，传称其仁；秦越人还虢太子结脉，世著其神。设曩之二人不遭仁遇神，则结绝之气竭矣。然而脯出乎车軨，针石运乎手爪。今所赖者，非直车之脯，手爪之针石也。乃收之于斗极，还之于司命，使干皮复含血，枯骨复被肉，允所谓遭仁遇神，真所宜传而著之。余畏禁，不敢班班显言，窃为《穷鸟赋》一篇。其辞曰：有一穷鸟，戢翼原野。罼网加上，机阱在下。缴弹张右，翼弓彀左。飞丸缴矢，交集于我。思飞不得，欲鸣不可。举头畏触，摇足恐堕。内怀怖急，乍冰乍火。幸赖大贤，我矜我怜。昔济我南，今振我西。鸟也虽顽，犹识密恩。内以书心，外用告天。

晋夏侯湛观飞鸟赋曰：见逸游之高鸟，邈飘飏而殊逝，擢华毛以迅鹜，回劲翼以扬势，披六翮之联翩，振轻体之迢递，遂乃矜形辽廓。冯虚安翔，翩翻徘徊，上下颉颃，动素羽之习习。乱白质于日光，玩流气以差池。弄长风以抑扬，摄双翅以高举，舒修颈以儴徉。目悦妙势，心嘉羽仪，爱惠音之嘤嘤，美弱翰之参差，蹔高凌于景外，又抑身乎云崖，乍来乍往，若悬若垂，象流星之离天，似圆物之坠危，何斯游之自得，谅逸豫之可希，苟临川而羡鱼，亦观翔而乐飞。

梁沈约天渊水鸟应诏赋曰：天渊池，鸟集水涟漪，单泛姿容与，群飞时合离，将骞复敛翮，回首望惊雌，飘薄出孤屿，未曾宿兰渚，飞飞忽云倦，相鸣集池?可怜 九层楼，光影水上浮。本来蹔止息，遇此遂淹留。若夫侣浴清深，朋翻旷翠鬣紫缨之饰。丹冕绿襟之状，过波兮湛澹，随风兮回漾，竦臆兮开萍，蹙水兮兴浪。
送尉迟羽之归宣州
卢仝（唐代）

君归呼，君归兴不孤。谢朓澄江今夜月，也应忆著此山夫。
试剑石
黄蛟起（清代）

白练霜横剑气秋，中分崖石一痕留。青苔万古犹遗恨，不试亡吴太宰头。
享庙乐辞十八首 其九 始基乐恢祚舞
佚名（隋代）

显允盛德，隆我前构。瑶源弥泻，琼根愈秀。诞惟有族，丕绪克茂。

大业崇新，洪基增旧。
再登翠微亭和同年汤平甫知县二首
周必大（宋代）

上清别殿旧通明，仙圣飞腾户不扃。
出郭尚疑窗列岫，绝堤始不岳真形。
奇奇怪怪无非洞，下下高高总可亭。
但把醺酣酬绝景，天风吹面径须醒。
夏日池上三首
张耒（宋代）

拒霜灼灼欲破红，夜来雨落荒兰丛。
空亭无人日色午，但听桐叶惊秋风。
李恒岳妻兄自蔚来访喜而赠之
魏象枢（清代）

握手东庄一载余，劳君远过旅人居。晚年难得同心侣，夜话如看太古书。

顾我廉名承义重，于今言路报恩疏。祇应早晚归休去，莫累高贤更拮据。
鹧鸪天 其三 馀与半塘老人有西崦卜邻之约，人事好乖，高言在昔，款然良对，感述前游，时复悽绝。
郑文焯（清代）

谏草焚馀老更狂，西台痛哭恨茫茫。秋江波冷容鸥迹，故国天空到雁行。

诗梦短，酒悲长。青山白发又殊乡。江南自古伤心地，未信多才累庾郎。
捣练子 夕阳归鸟
袁思古（五代）

归鸟急，自呼名。几树寒巢向晚争。鸟意不知人意恼，啾啾时送两三声。
岁暮书怀
陆游（宋代）

世事从来不可常，把茆犹幸得深藏。
床头酒瓮寒难熟，瓶里梅花夜更香。
薄命元知等蝉翼，畏途何处不羊肠？诗成读罢仍无用，聊满山家骨董囊。
颂证道歌·证道歌
释印肃（宋代）

痕垢尽除光始现，照见不似娘生面。
无头无尾一般般，千眼大悲也不见。
买炭
苏辙（宋代）

苦寒搜病骨，丝纩莫能御。
析薪燎枯竹，勃郁烟充宇。
西山古松栎，材大招斤斧。
根槎委溪谷，龙伏熊虎踞。
挑抉靡遗余，陶穴付一炬。
积火变深黳，牙角犹愤怒。
老翁拥破毡，正昼出无屦。
百钱不满篮，一坐幸至莫。
御炉岁增贡，圆直中常度。
闾阎不敢售，根节姑付汝。
升平百年後，地力已难富。
知夸不知啬，俯首欲谁诉。
百物今尽然，岂为一炭故。
我老或不及，预为子孙惧。
偈
释善清（宋代）

随随随，昔昔昔，随随随后无人识。
夜来明月上高峰，元来只是这个贼。
题士衡天根堂
吴伯宗（明代）

穷阴抱微阳，生意蔼不息。气机妙回斡，至理人得识。

刀圭起沉痼，调燮造化力。参两动变徵，恒心契玄德。

晹光荣林杏，火候伏丹液。倘可见天心，永言同寿域。
书怀
杨公远（宋代）

检点头颅发半丝，老来划地费支持。
技缘冷淡知音寡，事每差池赋命奇。
一暴十寒良可叹，三平二满且随宜。
杜门嫩出过从少，自录唐诗旋课儿。
暇日约诸友生饭于石泉以讲居贫之策枢密富丈欣然肯顾宾至者七人次方德顺和贫士韵人赋一章 其五 彦锡
李弥逊（宋代）

广文负才名，闭户众莫干。长安不肯近，讵肯卑小官。

爨无欲清人，日昃未及餐。借书纷满席，不顾坐客寒。

斯人抱长饥，我辈亦厚颜。何当置君侧，用表贤士关。
访石林叶少蕴观文二首 其一
刘一止（宋代）

卿云覆其上，草木争鲜新。竹露先参差，晴曦破萧晨。

万石纷拱揖，静默自主宾。似中有老仙，云霞焕精神。

朝暮林壑间，搜抉出怪珍。风攲青箬笠，雨垫乌角巾。

山灵指相谓，个是夔龙身。如何轻世累，萧散意许真。

了知衮衣贵，未若岩石亲。功名乃弃馀，道德受咨询。

我来追步趋，且复结胜因。剧谈到羲轩，愧此真天人。
夜意
王珪（宋代）

泬寥爽澈游氛收，淡河如扫凝不流。
影过远水雁侵月，目断故乡人倚楼。
黄叶半林霜送晓，悲笳一曲风横秋。
江南几载未归客，灯寂帐寒心正愁。
西江月
晏几道（宋代）

南苑垂鞭路冷，西楼把袂人稀。庭花犹有鬓边枝。且插残红自庭。

画幕凉催燕去，香屏晓放云归。依前青枕梦回时。试问闲愁有几。
和题击瓮图
孙承恩（明代）

我思贤哲人，不与寻常肩。方其髫龀日，事业先可占。

温公当年事，谁把丹青传。伟哉击瓮时，仁智亦两全。

公昔相元祐，忠义称名贤。谁知及物功，已见成童年。

人心妙不测，运用合机权。试看此儿嬉，伊谁教能然。

古今一俯仰，人物成灰烟。我心良悠悠，浩叹秋风前。
玩易 其一
韩淲（宋代）

刚决柔爻是五阳，一年春数此方强。希夷只把临分画，龙见于田意最长。
和宋之问寒食题临江驿
胡皓（唐代）

闻道山阴会，仍为火忌辰。途中甘弃日，江上苦伤春。
流水翻催泪，寒灰更伴人。丹心终不改，白发为谁新。
庞道者名悟超赞
黄庭坚（宋代）

悟道识性，超凡入圣。
文殊一源，普贤万行。
送友人
周贺（唐代）

弹琴多去情，浮楫背潮行。人望丰壖宿，虫依蠹木鸣。

樯烟离浦色，芦雨入船声。如疾登云路，凭君寄此生。
惠州西湖同李台州王邵武二君夜泛二首 其二
林大春（明代）

地得陈公胜，堤缘苏步名。渔歌江月白，樵卧野烟清。

讲幄诸儒疏，楼船汉将兵。谁知湖上客，谈笑正关情。
晓发樟树镇
赵廷枢（清代）

未晓舟师起，鸣榔枕上闻。岸风吹淅沥，川日散氤氲。

野水多于地，江帆半入云。缁尘吾已厌，骋目息劳筋。
减字木兰花
向子諲（宋代）

维摩住处。竟日缤纷花似雨。更有难忘。十里清芬扑鼻香。

当年有傅。借问赐金那用许。何似归艎。宝墨光芒万丈长。
太平
林廷模（明代）

太平溪上客舟过，坐听沧浪醉里歌。无数落花随水去，前山风雨夜来多。
哭张籍
贾岛（唐代）

精灵归恍惚，石磬韵曾闻。即日是前古，谁人耕此坟。

旧游孤棹远，故域九江分。本欲蓬瀛去，餐芝御白云。
园
司马光（宋代）

芳洲晚日鲜，曲岸新雨好。红薇点圆荷，金䔲出幽草。
寻梅
雪溪映（明代）

玉格冰魂见尚稀，忽惊岁暮思依依。
每当深雪偏肥绽，才得东风便谢归。
断板桥边孤影瘦，冷村墙外暗香微。
相逢不忍相离别，飘瞥斜枝趁落晖。
问汉亭
李光（宋代）

河畔牵牛织女星，东西相望几千程。乘槎我欲机边坐，应解停梭问姓名。
句
李维（宋代）

谪去贾生身健否，秋来潘岳鬓斑无。
发舒州向皖口道中作寄李德叟
黄庭坚（宋代）

黑云平屋檐，晨夜隔星月。
晓装商旅前，冰底泥活活。
野人攘畔耕，蹇马不能滑。
驼裘惜蒙茸，俱落水塘缺。
孤材小蜗舍，乞火乾履袜。
前登极峥嵘，他日飞鸟没。
寒花委乱草，耐冻鸣风叶。
江形篆平沙，分派回劲笔。
髯弟不俱来，得句漫剞劂。
却望同安城，惟有松郁郁。
遥知浦口晴，诸峰见明雪。
禅人并化主写真求赞
释正觉（宋代）

痴坐颓然，山空壑乾。
离微出入，偏正往还。
千年琥珀之松兮鹤巢梦冷，半夜珊瑚之月兮鲸{左马右展}波寒。
全功及尽，借路何难。
转步而回丛林也津津和气，放口而说河汉也浩浩翻澜。
道逢作者，谁敢相谩。
古松歌
释文珦（宋代）

山中草木知何数，独爱庵西古松树。
千岁老鹤巢其巅，根有茯苓心不蠹。
秋来是物皆扔落，此君劲色还如故。
尝间无用乃全生，却恐身为材所误。
最好无过是樗散，一生不入良工眼。
送郑使君
贯休（唐代）

刺婺廉闽动帝台，唯将清净作梯媒。绿沈枪卓妖星落，

白玉壶澄苦雾开。仁爱久悬溪上月，恩光又发岭头梅。

天资刘邵龚黄笔，神助韩彭卫霍才。古驿剑江分掩映，

画旗花舫下喧豗.凤麟帟幕芙蓉坼，洞壑清威霹雳来。

礼乐封疆添礼乐，尘埃时节勿尘埃。荔支花下驱千骑，

薝卜林中礼万回。视事蛮奴磨玉砚，邀宾海月射金杯。

讴歌合合千门乐，鼙角雄雄一阁雷。君父恩深头早白，

子孙荣袭日难陪。东阳缁素如何好，空向生祠祝上台。
任丘题壁
程同文（清代）

隐隐雷声大道车，飘飘蜀锦远山霞。荒村桥畔客沽酒，高柳路旁人卖花。

来往无端同过鸟，公私何处问池蛙。谁言白发能公道，只有愁人鬓早华。
望海潮（扬州芍药会作）
晁补之（宋代）

人间花老，天涯春去，扬州别是风光。红药万株，佳名千种，天然风态狂香。尊贵御衣黄。未便教西洛，独占花王。困倚东风，汉宫谁敢斗新妆。

年年高会维阳。看家夸绝艳，人诧奇芳。结蕊当屏，联葩就幄，红遮绿绕华堂。花百映交相。更秉菅观洧，幽意难忘。罢酒风亭，梦魂惊恐在仙乡。
辛卯满散天基节即事六首
刘克庄（宋代）

老作黄冠返旧山，尚支驿料破衙官。
孤臣毫发皆君赐，独坐风廊不觉寒。
题赵仲穆彦徵画马
钱用壬（元代）

吴兴画马名天下，文采风流美无价。
子孙两世皆绝奇，笔意经营亦相亚。
分明双马如双龙，玉花对立连钱鬃。
圉人缓辔不敢鞚，矫矫似欲鸣长风。
却想当年落笔时，省郎侍彩初来归。
深庭花落白昼静，红门草绿春风微。
回首光阴既非昔，老者已逝难再得。
中原武骑更驰奔，展卷令人三叹息。
灯夕都下
刘攽（宋代）

元夕灯光岁益新，羁游四十五年春。垂髫已识东西事，回首宛如前后身。

绣毂雕鞍驱不顾，丹台绛阙到无因。清霜著屋风吹面，素月满庭吾故人。
夏日池上三首
张耒（宋代）

落日鸣蝉夏木荒，芙蓉半落柳成行。
何人纨扇生新恨，亭馆迎秋夜夜凉。
赠笔工吴升
赵孟坚（宋代）

兰台上狸毛，山谷爱鸡距。
物胜因人成，雅掣传自古。
风流渡江初，笔翰犹朴鲁。
曾窥上方制，遗范典刑具。
寸簪束万颖，赡足饱霜兔。
丰融沛行墨，充实自妍富。
行间得茂密，夫岂窘尺度。
浇浮自趋薄，羸劣丑毕露。
清快夸钩心，节括号钗股。
纤纤铦甚锥，祗便庸书伍。
杀锋出光芒，苗枯旱无雨。
龌龊痴冻蝇，安能劂石怒。
尔来邈东嘉，法则自谁祖。
宛见昔制衣，齐力万毫努。
吾欲标诸人，示滋明取与。
斲雕还反朴，淳风招已去。
春苗异芦笋，广袖谬纤组。
谁能一羽力，回彼滔滔注。
百尔今已然，岂但於笔故。
初离鄱阳
喻良能（宋代）

三年劳簿领，今日进归程。
意与长途远，身兼薄縠轻。
板舆频送喜，山驿屡逢晴。
道上人争指，霜髭彩戏荣。
闲过小圃督治冬蔬
曹勋（宋代）

山园乘兴便忘归，羽静关情万事非。
落叶翻江垂露纲，小梅藏白倚苔矶。
等看朔雪连云密，数得栖鸦几阵飞。
台岳久惭猿鹤怨，水云三合寸心违。
官河曲
范梈（元代）

官河人，世居河水边。严冬二月河冰坚，响厨待汲烹庶鲜。

朝朝投壶先众女，十指冻堕貂金蝉。今日出门又苦早，行人争惜少夫怜。

凿冰难得水上堂，养姑欲姑喜□□。
送卢师邵
杨慎（明代）

空谷滞跫步，石山枉佳招。长风自远来，逸翮怀迥霄。

期我于浮城，投我以英瑶。我仆巳整驾，我马亦在镳。

愁霖泥修途，江广讵通舠。粤子暌昔约，伊人阻今朝。

良会虚高言，三游绝孤标。神襟重悒悒，怅望倚逍遥。

佳期旷何许，碧云生泬寥。愿附同声翼，因寄相思谣。
五月二十四日自达州至永睦县投宿废学即事书怀
张嵲（宋代）

学废乡校空，鸟雀欲据有。甚雨晚来晴，循檐厌黄口。

巴水亦能晚，一暮没堤柳。落照满涨川，归云翼山岫。

达州去未远，望望空回首。母老儿未齰，何苦事西走。

轻生冒畏涂，用意在升斗。三复祷雨辞，此道废已久。

恭闻贤侍郎，求才如恐后。密置郑庄驿，屡接鬷蔑手。

英俊颇云集，岩穴犹辐凑。菅蒯且不遗，岂独弃枯朽。

矧尝辱英盻，屡以温言授。私心颇感激，尝欲事奔走。

搅衣中夜起，颒面不尽垢。平生慕蔺心，已在辕门右。

某也濩洛人，时命晚不偶。读书慕经济，颇亦略句读。

雅意死知已，且复羞自售。耻为辕下驹，终若丧家狗。

遭乱乏禄食，避地阙田亩。栖栖穷涂间，但未操井臼。

我公宁忍兹，无令混樵叟。
茶声
李南金（宋代）

砌虫唧唧万蝉催，忽有千车捆载来。
听得松风并涧水，急呼缥色绿瓷杯。
挽陈外府丞
陈宓（宋代）

孝友根天性，生平礼法循。
躬行皆古道，胸次镇阳春。
南国犹歌袴，中朝谩曳绅。
最伤清苦节，海内几何人。
求全
王安石（宋代）

求全伤德义，欲速累功名。
玉要藏而待，苗非揠故生。
未妨徐出昼，何苦急堕成。
此道今亡矣，嗟谁可与明。
简梁子辅
晁公溯（宋代）

比报趋魏阙，俄从三馆游。
此地非人间，清绝乃瀛洲。
时应陪群仙，记帝蓬莱丘。
中有白玉京，五城十二楼。
胡为凭熊轼，复溯巴江流。
观者尽惊叹，怪子不少留。
无宁薄蓬莱，顾欲守一州。
自云见帝所，侍御皆和柔。
始知未链形，难与洪崖俦。
不如在下土，为民除疮疣。
属予持汉节，夙夜愧且忧。
日闻民呻吟，盖甚鱼挂钩。
幸子为之王，其病往必瘳。
何由使有邦，人人得贤侯。
真州东园作
王安石（宋代）

十年历遍人间事，却绕新花认故丛。
南北此身知几日，山川长在泪痕中。
舫斋
赵釴夫（宋代）

浮家泛宅谩区区，一阁安然特迥殊。
题作舫斋还解否，登临寄傲在江湖。
送华石上人还樵阳西塔
王恭（明代）

金天向西多佛祖，宝筏东来多梵语。直指单传悟者稀，沙门衲子徒辛苦。

初闻祇苑布黄金，复有袈裟入少林。夜雪齐腰将见性，霜刀落臂始安心。

西峰法侣多僧气，曾与空门掌书记。半偈应超最上乘，万缘只合西来意。

白云乡馆去迟迟，忆得从前别母时。今日重寻故园树，几回落叶又抽枝。

秋风野水黄花路，浮世相逢偶相聚。玄度清谈不复期，道林笑别知何处。

去去沧波难重陈，青山明月与谁邻。连天塔影空青外，唯将法雨谢时人。
送湛师回罗浮花首山
李昴英（宋代）

翩然拂袖忽然回，带得罗浮面目来。乞食又还双足茧，坐禅岂是寸心灰。

故依花首从三靖，旋摘茶芽供一杯。兰若苦空君不厌，可能为我扫苍苔。
舟中见雨
戴叔伦（唐代）

今夜初听雨，江南杜若青。功名何卤莽，兄弟总凋零。

梦远愁蝴蝶，情深愧鶺鴒.抚孤终日意，身世尚流萍。
溪庵十首
刘克庄（宋代）

村深保社杂樵渔，岁晚溪翁此卜居。
门下诸生皆去矣，塚旁二客定谁欤。
即今不惜频投辖，他日毋烦更下车。
却笑兰亭轻感慨，王侯归处即丘墟。
秋雨复将害稼
孙应时（宋代）

废圃馀荒径，扶筇独往来。
未愁风说叶，生怕雨添苔。
得与民心乐，何妨笑口开。
神龙应念我，落日首重回。
因观王金陵效白乐天何处难忘酒之作，喜其切近人情，乃亦效颦，非敢追踪前人，不过遣兴而已二首 其一
于谦（明代）

何处难忘酒，隆冬客异乡。门前风凛凛，天外雪茫茫。

候馆人烟少，前途道路长。此时无一盏，安得解愁肠。
句
郭廷谓（五代）

魄逐东流水，坟依独坐山。